Kvennalið Hamars ásamt Karli Ágústi Hannibalssyni , þjálfara . Ljósmynd / Hamar Kvennalið Hamars vann góðan heimasigur gegn Grindavík-B í 1. deildinni í körfubolta í gærkvöldi , 82 - 61 . Hamar leiddi frá upphafi og sigur liðsins var í raun aldrei í hættu . Grindavík náði góðu áhlaupi þegar þær skiptu yfir í svæðisvörn en Hamarskonur gáfust aldrei upp og héldu öruggri forystu allan leikinn . Liðsheildin var góð og stigin dreifðust á marga . Besti leikmaður Hamars var Íris Ásgeirsdóttir með 21 stig , 8 fráköst og 3 stolna bolta . Rannveig Reynisdóttir skoraði 12 stig , öll úr þriggja stiga skotum . Álfhildur Þorsteinsdóttir var með 12 stig , 8 fráköst og 6 stoðsendingar og Jenný Harðardóttir skoraði 10 stig og tók 8 fráköst . Annars dreifðist stigaskorið vel og allir tólf leikmenn komu inná og sýndu góða baráttu .